Diari Oficial de la Generalitat Valenciana


Sumari del DOGV 5220, del 16-03-2006 (2006/3007)

ACORD de 10 de març de 2006, del Consell de la Generalitat, pel qual s'introduïx en el sistema retributiu del per-sonal funcionari d'institucions sanitàries un component compensatori en el complement específic.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5220

Data del DOGV
:   16-03-2006

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2006/3007


Data del document
:   10-03-2006

Organisme emissor
:   Conselleria de Sanitat

Tipus de document
:   Acord

Descriptors 

:   * personal sanitari
    * salari
    * prima salarial

ACORD de 10 de març de 2006, del Consell de la Generalitat, pel qual s'introduïx en el sistema retributiu del personal funcionari d'institucions sanitàries un component compensatori en el complement específic. [2006/3007]  
El Consell de la Generalitat, en la reunió del dia 10 de març de 2006, va adoptar l'acord següent:  
L'Acord d'1 d'octubre de 2002, del Consell de la Generalitat, pel qual es va aprovar l'Acord subscrit en la Mesa Sectorial de Sanitat, en matèria d'eficiència dels servicis sanitaris, racionalització i homologació de les condicions retributives i laborals i jornada i horari de treball del personal al servici de les institucions sanitàries de la Conselleria de Sanitat, igual que altres acords de la Mesa Sectorial de Sanitat, no va disposar cap increment en les retribucions del personal funcionari i laboral al servici de les Institucions Sanitàries que no són personal estatutari, el grup majoritari entre el personal sanitari segons que preveu el Decret 71/1989, de 15 de maig, del Consell de la Generalitat, sobre regulació dels òrgans de gestió de personal de la Conselleria de Sanitat i Consum i òrgans dependents.  
Este acord té com a finalitat adequar les retribucions d'este personal i equiparar les seues retribucions mínimes a les dels treballadors de les mateixes categories de la resta de l'administració de la Generalitat, amb l'objecte d'optimitzar i augmentar l'eficàcia en la gestió del sistema sanitari i la implicació dels empleats públics.  
Per tot això, fent ús de l'habilitació continguda en l'article 53 de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, i després d'haver sigut negociat en la Mesa Sectorial de Sanitat, d'acord amb el que preveu l'article 32.b) de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, a proposta del conseller de Sanitat, el Consell de la Generalitat  
ACORDA  
Primer  
Es crea el component compensatori del complement específic d'aplicació al personal funcionari d'institucions sanitàries que té la consideració de personal sanitari segons que preveu el Decret 71/1989, de 15 de maig, del Consell de la Generalitat, sobre regulació dels òrgans de gestió de personal de la Conselleria de Sanitat i Consum i òrgans dependents. La quantia d'este component serà equivalent al 20 per cent de l'anualitat del complement de destinació que es perceba, i de la qual es detrauran les quantitats que, en concepte de complement de destinació, es perceben junt amb les pagues extraordinàries de juny i desembre, en virtut de la normativa bàsica estatal. Este component compensatori del complement específic es meritarà, per meitat, junt amb les mensualitats corresponents de març i setembre.  
L'aplicació del 20 per cent previst en el paràgraf anterior serà progressiva fins que es faça plenament en l'exercici 2007, de tal forma que en els anys 2004, 2005 i 2006, per a la determinació del component compensatori, s'aplicaran els percentatges següents:  
. L'any 2004, el percentatge aplicable serà del 10 per cent.  
. L'any 2005, el percentatge serà del 13 per cent.  
. L'any 2006, el percentatge aplicable serà del 17 per cent.  
Segon  
El present acord tindrà efecte des de l'1 de gener de 2004.   
Tercer  
Ordenar la publicació en el Diari Oficial de la Generalitat Valenciana.  
València, 10 de març de 2006.  
El vicepresident i secretari del Consell de la Generalitat,  
VÍCTOR CAMPOS GUINOT